CH ดีดแรง 4% เก็งหลุด “แคชบาลานซ์” พรุ่งนี้ โบรกคาดกำไรปี 65-67 โต 23%
CH ดีดแรง 4% ราคาแตะ 4.88 บ. คาดนักลงทุนเข้าซื้อเก็งกำไร ลุ้นหลุดมาตรการกำกับซื้อขาย “แคชบาลานซ์” พรุ่งนี้ (21 ต.ค.65) โบรกคาดกำไรปี 65-67 โตเฉลี่ย 23% ต่อปี รับท่องเที่ยวฟื้น-ค่าใช้จ่ายขนส่งลดลง
CH ดีดแรง 4% ราคาแตะ 4.88 บ. คาดเก็งหลุดมาตรการ “แคชบาลานซ์” พรุ่งนี้ (21 ต.ค.65) โบรกคาดกำไรปี 65-67 โตเฉลี่ย 23% ต่อปี
20 ต.ค. 2565

ผู้สื่อข่าวรายงานว่า วันนี้ (20 ต.ค.65) ราคาหุ้น บริษัท เจริญอุตสาหกรรม จำกัด (มหาชน) หรือ CH ล่าสุด ณ เวลา 10:47 น. อยู่ที่ระดับ 4.88 บาท บวก 0.20 บาท หรือ 4.27% สูงสุดที่ระดับ 4.90 บาท ต่ำสุดที่ระดับ 4.66 บาท ด้วยมูลค่าซื้อขาย 41.27 ล้านบาท

ทั้งนี้ ราคาหุ้น CH ปรับตัวขึ้น คาดนักลงทุนเข้าซื้อเก็งกำไร เนื่องจากในวันพรุ่งนี้ (21 ต.ค.) CH จะสิ้นสุดการใช้มาตรการกำกับการซื้อขายระดับ 1 โดยก่อนหน้านี้ตลาดหลักทรัพย์แห่งประเทศไทย ประกาศให้ CH เข้าข่ายมาตรการกำกับการซื้อขายระดับ 1 : Cash Balance เริ่มตั้งแต่วันที่ 3-21 ต.ค.65
ด้านบล.โนมูระ พัฒนสิน ระบุในบทวิเคราะห์ (12 ก.ย.65) ประเมินมูลค่าพื้นฐานปี 66 ที่ 3 บาท/หุ้น โดยมองว่า CH มีความน่าสนใจ เนื่องจาก 1. บริษัทมีประสบการณ์ในธุรกิจอาหารแปรรูปกว่า 97 ปี โดยเป็น TOP 5 ของผู้ส่งออกมะม่วงอบแห้งของไทย ที่มีคุณภาพและมาตรฐานในระดับสากล 2.การตั้งโรงงานที่กัมพูชา ส่งผลดีต่อการขยายฐานลูกค้า และมีสิทธิประโยชน์ทางภาษี ค่าแรงต่ำกว่าไทย และสายพันธุ์มะม่วงที่เหมาะสมกับการทำมะม่วงอบแห้งแบบ soft-dried และ 3.คาดการณ์กำไรสุทธิปี 65-67 เติบโตราว 23% CAGR มีปัจจัยสนับสนุนจากการฟื้นตัวของอุตสาหกรรมท่องเที่ยวและการส่งออก รวมถึงแนวโน้มค่าใช้จ่ายในการขนส่งลดลง